SK Úradný vestník Európskej únie C 276/14

Uverejnenie jednotného dokumentu o označení pôvodu alebo zemepisnom označení zaregistrovanom na základe nariadenia Komisie (ES) č. 1107/96 v súlade s článkom 17 nariadenia Rady (EHS) č. 2081/92 podľa článku 18 ods. 2 nariadenia Komisie (ES) č. 1898/2006

2013/C 276/07

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (1)

„MEL DO ALENTEJO“

ES č.: PT-PDO-0117-0252-20.01.2011

CHZO ( ) CHOP ( X )

1. Názov

„Mel do alentejo“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 1.4. Iné výrobky živočíšneho pôvodu (med)

3.2. Opis výrobku, na ktorý sa vzťahuje názov uvedený v bode 1

Výrobok, ktorý produkuje včela medonosná Apis mellifera (sp. Ibérica) z nektáru zbieraného z kvetov, ktoré sú súčasťou medonosnej flóry. „Mel de Alentejo“ možno zatriediť do týchto druhov:

kvetový med jednodruhový z: — levandule (Lavandula stoechas L.) — eukalyptu (Eucalyptus spp.) — pomarančovníka (Citrus spp.) — hadinca (Echium spp.)

viacdruhový med.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

Systematické alebo objemné umelé prikrmovanie včelích kolónií, ktoré vyrábajú „Mel do Alentejo“ nie je povolené.

Výnimkou sú osobitné situácie, keď je nedostatok krmiva alebo je účelom stimulovať rast včelej populácie, keď ich včelári môžu prikrmovať:

— sirupom pozostávajúcim z dvoch tretín z medu alebo bieleho cukru a z jednej tretiny z vody.

Umelo prikrmovať sa môže len vtedy, ak nie sú k dispozícii medníky a musí sa ukončiť týždeň pred tým, ako sa založia.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti

Včelárske podniky, ktoré vyrábajú „Mel do Alentejo“ CHOP sa musia nachádzať vo vymedzenej zemepisnej oblasti. Členovia výrobných združení sa písomne zaväzujú deklarovať len med z registrovaných včelínov nachádzajúcich sa vo vymedzenej zemepisnej oblasti.

3.6. Osobitné pravidlá pri krájaní, strúhaní, balení atď.

„Mel do Alentejo“ sa balí do priehľadných bezfarebných sklenených nádob s objemom do 1 000 gramov. Med určený na priamu spotrebu v sektoroch hotelierstva, gastronomických služieb a cateringu sa môže baliť ako individuálne porcie. V takom prípade musí balenie byť vyrobené z materiálov schválených ako obalový materiál na potraviny a hermeticky uzavreté.

3.7. Osobitné pravidlá pri označovaní

Označenie medu „Mel do Alentejo“ CHOP obsahuje logo výrobku a certifikačnú známku kontrolného a certifikačného orgánu.

4. Stručné vymedzenie zemepisnej oblasti

Med „Mel do Alentejo“ CHOP sa vyrába v oblasti, ktorá sa nachádza na územno-správnom území týchto okresov (concelho): Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Spojenie so zemepisnou oblasťou

5.1. Špecifickosť zemepisnej oblasti

Podnebie, pôda a vegetácia majú zreteľne stredozemský ráz, prevládajú veľmi typické rastlinné druhy, ktoré sú dôležité tak z hľadiska kvality, ako i množstva vyrobeného medu.

Medzi zástupcov typickej flóry vymedzenej zemepisnej oblasti patrí levanduľa, cist ladanový, cist šalviolistý, jahodovec obyčajný, zemolez ovíjavý, krasovlas, turica, starček, hadinec a celá typická stredozemská flóra, ktorej sa darí v dubových hájoch s dubom korkovým a dubom cezmínovitým.

Ďalším dôležitým zdrojom nektáru sú slnečnicové, eukalyptové a pomarančové monokultúry.

Kvetový med z tejto neporušenej oblasti bohatej na medonosné rastliny má výnimočnú arómu a príjemnú chuť, sfarbenie sa pohybuje na škále od priesvitnej po jantárovú.

Farba je jednou z typických čŕt medu z oblasti Alentejo a zároveň je jedným z dôvodov jeho obľuby – med svetlej farby je medzi zákazníkmi žiadanejší nielen v Portugalsku, ale aj v zahraničí.

Pre túto oblasť sú už po stáročia typické malé včelárske podniky a výroba medu je hlboko zakorenená v tradíciách miestneho obyvateľstva.

5.2. Špecifickosť výrobku

Fyzikálne, chemické a organoleptické vlastnosti a obsah peľu medu „Mel do Alentejo“ CHOP:

a) fyzikálne a chemické vlastnosti Voľná kyslosť: menej než 35 meq/kg Elektrická vodivosť: nižšia než 6,0 × 10–4 S/cm Farba: všetky odtiene od svetložltej po jantárovú Obsah hydroxymetylfurfuralu (HMF): maximálne 10 mg/kg Vlhkosť: menšia než 18,5 % Obsah popola: menej než 0,6 %

b) obsah peľu: Jednodruhový med Minimálny obsah peľu v levanduľovom mede 13 %, v mede z kvetov pomarančovníka 15 %, eukalyptovom mede a v mede z kvetov hadinca 40 %. Viacdruhový med Minimálne 5 % obsahu peľu z minimálne z jedného z druhov: levanduľa, hadinec, eukalyptus, tymian, rozmarín, pomarančovník alebo pestrec.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Osobitné klimatické a pôdne podmienky a vegetácia vo vymedzenej zemepisnej oblasti, a predovšetkým flóra, ktorá rastie v dubových hájoch (dub korkový a dub cezmínovitý), ako aj pestovanie slnečnice, eukalyptu a pomarančov v tejto oblasti sa podpisujú na vzniku nektáru, ktorý je základom osobitných vlastností medu „Mel do Alentejo“, ako sú opísané v bode 5.2.

Odkaz na uverejnenie špecifikácie

http://www.gpp.pt/Valor/DOP_IGP_ETG.html

(1) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.